ভূপেন হাজারিকা অনন্য আরো বহু কারণে। অসমীয়া আধুনিক গানে যেমন তিনি উত্তর পূর্বের শেকড়ের সুর যুক্ত করেছেন। তাঁর গানে গোয়ালপাড়ার সুর থেকে শুরু করে কামরূপীয়া লোকগান, পাশ্চাত্যের সুরের সাথে মিশে যায় অরুণাচল প্রদেশের লোকসুর। আবার অবলীলায় কোথাও খুঁজে বাংলার লোকায়ত সুর। ভূপেন হাজারিকার গানের মধ্যে একই সাথে শেকড় আর বিশ্বের স্পন্দন শুনতে পাওয়া যায়। শুধু অসমীয়া গান কেন বাংলা আধুনিক গানের ক্ষেত্রে ভূপেন হাজারিকা এক যুগান্তরের কারিগর। ছোট ছোট মানুষের ছোট ছোট আশা নিরাশা দুঃখ সংগ্রাম পরাজয় মূর্ত হয়েছে তাঁর বাংলা ও অসমীয়া আধুনিক গানে। তিনি একই সাথে দু’টি ভাষার আধুনিক গানকে বিশ্বের প্রতিবাদী গানের সহ-পথিক করেছেন। সমকালীন অন্যদের মত চাঁদ জ্যোৎস্না তুমি আমি-র কারাগারে বন্দী করেন নি। ‘কোনও এক গাঁয়ের বধুঁ’র মধ্যদিয়ে বাংলা আধুনিক গানে চল্লিশের প্রতিবাদী গানের উত্তরাধিকার রচনার প্রচেষ্টা করেছিলেন সলিল চৌধুরী। কিন্তু পরে তিনি আর এই প্রচেষ্টার ধারাবাহিকতা না রেখে সঙ্গীতের আধুনিকতা নির্মানে মনোনিবেশ করেন। বাংলা গানের তাত্ত্বিকেরা এই উত্তরাধিকারকে অনেক পরে আবিষ্কার করেন সুমনের গানে। কিন্তু ভূপেন হাজারিকা সম্পর্কে তাঁরা নীরব। অথচ ওই উত্তরাধিকার তো তিনি পাঁচের দশক থেকেই ক্লান্তিহীন রচনা করেছেন। সম্প্রতি একটি আলোচনায় কবীর সুমন মার্কুজকে উদ্ধৃত করে বলেন, একটি শিল্প তখনই যথার্থ রাজনৈতিক শিল্পের রূপ নেয় যখন সেখানে বিষয়টিই আঙ্গিক হয়ে উঠেছে অর্থাৎ যেখানে কনটেন্টটাই ফর্ম হয়ে উঠেছে। বাংলা গানের ক্ষেত্রে ভূপেন হাজারিকার গানের যে মর্মবাণী সেটাই কি তাঁর আঙ্গিক বা ভাষা হয়ে ওঠে নি? পাঁচটি দশক ধরে নিরবিচ্ছিন্নভাবে যে গান গেয়ে এসেছেন সেখানে শ্রোতা পেয়েছিল একটি নতুন সুর, নতুন বাণী, নতুন কন্ঠ যেখানে শেকড়ের ঘ্রাণের পাশাপাশি বিশ্বের উদ্ভাস আছে। প্রকৃত আধুনিক সৃজনের আর কী চাহিদা থাকতে পারে? আমার এটা ভাবতে ভালো লাগে, বাঙালি তার গানে যে দু’টি নতুন ধরনের কন্ঠ শুনেছে দু’টি ভিন্ন সময়পর্বে, সেই দু’টি-ই উত্তর পূর্বের এবং যাঁদের সূত্রে এই শোনা তাঁরা জন্মসূত্রে কেউই বাঙালি ছিলেন না। একজন অসমীয়াভাষী ভূপেন হাজারিকা, আরেকজন ত্রিপুরার উপজাতি রাজপরিবারের রাজকুমার শচীন দেববর্মন।